**کلیم عثمانی**  (پیدائش: 28 فروری، 1928ء - وفات: 28 اگست، 2000ء) پاکستان سے تعلق رکھنے والے اردو کے ممتاز شاعر اور ملی و فلمی نغمہ نگار ہیں، جو اپنے گیت **تیرا سایا جہاں بھی ہو سجنا، پلکیں بچھا دوں**، ملی نغمہ **اس پرچم کے سائے تلے ہم ایک ہیں** اور **یہ وطن تمہارا ہے، تم ہو پاسباں اس کے**  کی وجہ سے شہرت رکھتے ہیں۔

حالات زندگی
-----------

کلیم عثمانی 28 فروری، 1928ء کو دیوبند، سہارنپور، برطانوی ہندوستان میں پیدا ہوئے۔ ان کا اصل نا م احتشام الہٰی تھا۔ ان کے خاندان کا تعلق مولانا شبیر احمد عثمانی سے جا ملتا ہے۔ کلیم عثمانی کو بچپن سے ہی شاعری کا شوق تھا۔ والد فضل الہٰی بیکل بھی اپنے زمانے کے اچھے شاعر تھے۔ شروع میں والد سے شاعری میں اصلاح لی۔1947ء میں ان کا خاندان ہجرت کر کے لاہور منتقل ہو گیا۔ کلیم عثمانی نے یہاں احسان دانش کی شاگردی اختیار کی۔ ان کی آواز میں ترنم تھا اس لیے مشاعروں میں انھیں خوب داد ملتی تھی۔ پھر انھوں نے فلمی نغمہ نگاری کے میدان میں قدم رکھا۔ سب سے پہلے انھوں نے 1955ء میں فلم **انتخاب** کے گیت تحریر کیے اس فلم کی موسیقی فیروز نظامی نے مرتب کی تھی۔ اس کے بعد انھوں نے ہمایوں مرزا کی فلموں **بڑا آدمی، راز، دھوپ چھاؤں** کے نغمے لکھے۔ فلم **راز** کے لیے تحریر کردہ ان کا نغمہ **میٹھی میٹھی بتیوں سے جیا نہ جلا** بے مقبول ہوا۔ یہ نغمہ زبیدہ خانم نے گایاتھا اور اس کی موسیقی فیروز نظامی نے ترتیب دی تھی۔

1966ء میں فلم **ہم دونوں** میں ان کی غزل **ان کی نظروں سے محبت کا جو پیغام ملا** نے ان کی شہرت کو بام عروج پر پہنچادیا۔ یہ گیت رونا لیلیٰ نے گایا تھا اور اس کی موسیقار نوشاد نے ترتیب دی تھی۔ بعد ازاں کلیم عثمانی لاہور منتقل ہو گئے جہاں انھوں نے متعدد فلموں میں مقبول گیت تحریر کیے جن میں ان کی اس زمانے کی فلموں میں **عصمت، جوش انتقام، ایک مسافر ایک حسینہ، عندلیب، نازنین، دوستی، بندگی، نیند ہماری خواب تمہارے** اور **چراغ کہاں روشنی** کے نام شامل ہیں۔ 1973ء میں انھوں نے فلم **گھرانہ** کے گیت **تیرا سایہ جہاں بھی ہو سجنا** اور 1978ء میں فلم **زندگی** کے گیت **تیرے سنگ دوستی ہم نہ چھوڑیں کبھی** پر نگار ایوارڈ حاصل کیے۔ فلم **فرض اور مامتا** میں انھوں نے ایک ملی گیت **اس پرچم کے سائے تلے ہم ایک ہیں** تحریر کیا۔ روبن گھوش کی موسیقی اور نیرہ نور اور ساتھیوں کی آواز میں گایا ہوا یہ گیت آج بھی بے حد مقبول ہے۔ اس کے علاوہ ان کا تحریر کردہ ایک اور ملی نغمہ **یہ وطن تمہارا ہے، تم ہو پاسباں اس کے**  کا شمار بھی پاکستان کے مقبول ملی نغمات میں ہوتا ہے اور اسے مہدی حسن نے گایا۔ کلیم عثمانی کی غزلیات کا مجموعہ **دیوار حرف** اور نعتیہ مجموعہ **ماہ حرا** کی نام سے شائع ہوا۔

مشہور نغمات
-----------

* اس پرچم کے سائے تلے ہم ایک ہیں (فرض اور مامتا)
* تیرا سایہ جہاں بھی ہو سجنا (گھرانہ)
* یہ وطن تمہارا ہے، تم ہو پاسباں اس کے
* ان کی نظروں سے محبت کا جو پیغام ملا (ہم دونوں)
* میٹھی میٹھی بتیوں سے جیا نہ جلا (راز)
* پیار کر کے ہم بہت پچھتائے (عندلیب)
* تیرے سنگ دوستی ہم نہ توڑیں کبھی (زندگی)
* مستی میں جھومے فضا(نازنین)

تصانیف
------

* دیوار حرف (غزلیات)
* ماہ حرا (نعتیہ مجموعہ)

اعزازات
-------

کلیم عثمانی نے 1973ء میں انھوں نے فلم **گھرانہ** کے گیت **تیرا سایہ جہاں بھی ہو سجنا** اور 1978ء میں فلم **زندگی** کے گیت **تیرے سنگ دوستی ہم نہ چھوڑیں کبھی** پر نگار ایوارڈ حاصل کیے۔

نمونۂ کلام
----------

غزل

|  |  |  |
| --- | --- | --- |
| ہے اگرچہ شہر میں اپنی شناسائی بہت​ |  | پھر بھی رہتا ہے ہمیں احساسِ تنہائی بہت |
| اب یہ سوچا ہے کہ اپنی ذات میں سمٹے رہیں |  |  ہم نے کرکے دیکھ لی سب سے شناسائی بہت |
| منہ چھپا کر آستین میں دیر تک روتے رہے​ |  | رات ڈھلتی چاندنی میں اس کی یاد آئی بہت |
| اپنا سایہ بھی جدا لگتا ہے اپنی ذات سے |  | ہم نے اس سے دل لگانے کی سزا پائی بہت |
| آئینہ بن کے وہ صورت سامنے جب آئی |  | عکس اپنا دیکھ کر مجھ کو ہنسی آئی بہت |
|  میں تو جھونکا تھا اسیرِ دام کیا ہوتا **کلیم** |  | اس نے زلفوں کی مجھے زنجیر پہنائی بہت |

غزل

|  |  |  |
| --- | --- | --- |
|  رات پھیلی ہے تیرے ، سرمئی آنچل کی طرح ​ |  |  چاند نکلا ہے تجھے ڈھونڈنے ، پاگل کی طرح |
|  خشک پتوں کی طرح ، لوگ اُڑے جاتے ہیں ​ |  |  شہر بھی اب تو نظر آتا ہے ، جنگل کی طرح |
|  پھر خیالوں میں ترے قُرب کی خوشبو جاگی​ |  |  پھر برسنے لگی آنکھیں مری ، بادل کی طرح |
|  بے وفاؤں سے وفا کرکے ، گزاری ہے حیات  |  |  میں برستا رہا ویرانوں میں ، بادل کی طرح  |

وفات
----

کلیم عثمانی 28 اگست، 2000ء کو لاہور، پاکستان میں وفات پا گئے اور لاہور میں علامہ اقبال ٹاؤن میں کریم بلاک کے قبرستان میں سپردِ خاک ہوئے۔

مزید دیکھیے
-----------

* عثمانی

حوالہ جات
---------

1. ↑  ڈاکٹر محمد منیر احمد سلیچ، وفیات ناموران پاکستان، اردو سائنس بورڈ لاہور، 2006ء، ص 659
2. 1 2 3  کلیم عثمانی۔ شاندار فلمی نغمات اور ملی گیتوں کا شاعر، عبد الحفیظ ظفر، روزنامہ دنیا، لاہور، 16 اپریل 2015ء
3. 1 2 3 4 5  عقیل عباس جعفری، پاکستان کرونیکل، ورثہ پبلی کیشنز، کراچی، 2010ء، ص 863
4. 1 2  کلیم عثمانی، بائیو ببلوگرافی ڈاٹ کام، پاکستان
5. ↑  ہے اگرچہ شہر میں اپنی شناسائی بہت (غزل)، کلیم عثمانی، *ریختہ ڈاٹ کام*، بھارت
6. ↑  رات پھیلی ہے ترے سرمئی آنچل کی طرح (غزل)، کلیم عثمانی، **اردو محفل فورم**، پاکستان